Folketing
2001-02-28

Jeg har tre spørgsmål til SF's ordfører: Ønsker SF, at Danmark skal kunne deltage i fiskeri i internationalt farvand, optjene rettigheder, historiske rettigheder, til at fiske i de farvande? Hvis svaret på det er ja, vil jeg gerne høre, hvordan SF forestiller sig, at fiskerierhvervet skulle have mulighed for at finansiere den fornyelse af flåden, der er nødvendig for at deltage i det fiskeri. Og som punkt 3 vil jeg gerne høre, hvorvidt hr. Kristen Touborg mener, at individuelle kvoter, der er uomsættelige - og jeg kunne forstå, at det er SF's politik - vil medføre en større eller en mindre effektiv udnyttelse af de ressourcer, vi har til rådighed.